# Bruna fazano

### El Vikipedio

La bruna fazano (Crossoptilon mantchuricum) el la ordo de galinoformaj birdoj kaj familio de fazanedoj troveblas nur en Ĉinio. Ili vivas en Ning'u kaj Kelan de norda Ŝanŝji kaj la montregiono de nordokcidenta Hebej. La birdo estas tutkorpe malhelbruna kun nigre brilantaj kolo kaj kapo, ĝiaj mentono kaj kornoformaj orelplumoj estas blankaj, ankaŭ la talio kaj la radikoj de vostoplumoj estas blankaj, vangoj malhelruĝaj, la vostoplumoj supren levitaj kun plumpintoj kliniĝantaj teren. La birdo longas 83-107 cm. kaj pezas 1 450-2.475 gr., kun vosto 45-60 cm. longa.

La brunaj fazanoj vivas en montetregionoj 20-30ope. Folioj, ŝosoj, semoj, tigaj tuberoj, maldikaj radikoj, kaj eĉ insektoj estas iliaj manĝaĵoj. Kiam ili prenas manĝaĵon, iu birdo deĵoras sur altajo por alarmi la aliajn birdojn, kiam venas rabbirdoj aŭ rabbestoj. Vespere ili kolektiĝas kaj tranoktas sur pinoj dekkelkajn metrojn altaj sur montodeklivo. En la pariĝa tempo ili en paro konstruas neston en terkavoj inter pinoj, betuloj aŭ arbedoj kaj sternas iom da herboj kaj arbofolioj en ĝi. La nesto estas ĉirkaŭita de velkintaj folioj. La ovo de la birdo estas bruneta, sen makuloj, kaj pezas 60 g. La femala birdo plenumas kovadon, kiu daŭras ĉ. 26-27 tagojn. La flegado kaj nutrado estas komuna tasko de la gepatraj birdoj. En la pariĝa tempo en printempo ofte okazas drasta lukto inter virbirdoj. La birdoj estis malmultaj en la pasinteco. Dank' al la protektado de la ĉina registaro nun ilia nombro pligrandiĝas kaj ilia vivloko plivastiĝas.

Elŝutita el "http://eo.wikipedia.org../../../b/r/u/Bruna_fazano.html"

Kategorioj: Ĉinio | Birdoj

##### Views

- Artikolo
- Diskuto
- Aktuala versio

##### Serĉu